সারদা-কাণ্ডে চাঞ্চল্যকর মোড়। সোমবার তৃণমূল কংগ্রেসের বীরভূমের সাংসদ শতাব্দী রায়ের বাড়িতে গিয়ে ম্যারাথন জেরা করল সিবিআই। কেন্দ্রীয় গোয়েন্দা সংস্থার কাছে আগেই শতাব্দী জানিয়েছিলেন, তিনি সারদা গোষ্ঠীর থেকে যে টাকা নিয়েছেন তা ওই সংস্থার ব্র্যান্ড অ্যাম্বাসাডর হওয়ার সুবাদেই। যদিও গোয়েন্দারা এই জবাবে সন্তুষ্ট হননি।
এ দিন ঠিক কী কারণে শতাব্দী রায়ের বাড়িতে গিয়ে ম্যারাথন জেরা করল সিবিআই, তা অবশ্য জানা যায়নি। এটুকু জানা গিয়েছে যে, আর্থিক লেনদেন সংক্রান্ত আরও তথ্য জানতে জেরা করা হয় শতাব্দী রায়কে। কিন্তু কেন অভিনেত্রী সাংসদের বাড়ি গিয়ে জেরা, তা-ও জানা যায়নি। সিবিআই সূত্রে খবর, সারদা গোষ্ঠীর থেকে তিনি ঠিক কত টাকা পেয়েছেন, কী ভাবে টাকা পেয়েছেন, প্রতি মাসে কত টাকা করে তাঁকে দেওয়া হয়— এই সব প্রশ্নের উত্তর জানার পাশাপাশি নথি পরীক্ষা করেন সিবিআই গোয়েন্দারা।